
Δευτέρα, 24 Αυγούστου 2026

ΔΕΛΤΙΟ ΤΥΠΟΥ

Θάνατος λουόμενων στη Μύκονο, στους Καλούς Λιμένες και στη Στυλίδα- Παροχή συνδρομής σε Ε/Γ – Τ/Ρ σκάφος στη Νάξο – Διακομιδές ασθενών

Τις μεσημβρινές ώρες σήμερα, ενημερώθηκε η Λιμενική Αρχή της Μυκόνου, ότι ένας 36χρονος αλλοδαπός (υπήκοος Ηνωμένων Αραβικών Εμιράτων) ανασύρθηκε χωρίς τις αισθήσεις του, από τη θαλάσσια περιοχή «ΨΑΡΡΟΥ» Μυκόνου. Στον 36χρονο αρχικά παρασχέθηκαν οι πρώτες βοήθειες από τον ναυαγοσώστη και δύο ιδιώτες ιατρούς με καρδιοπνευμονική ανάνηψη σε συνδυασμό με τη χρήση αυτόματου εξωτερικού απινιδωτή. Στη συνέχεια, ο 36χρονος διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Μυκόνου, όπου διαπιστώθηκε ο θάνατός του. Από το Λιμεναρχείο Μυκόνου που διενεργεί την προανάκριση, παραγγέλθηκε η διενέργεια νεκροψίας – νεκροτομής.
*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων ότι ένας 82χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή «ΤΣΟΥΤΣΟΥΡΑ» δήμου Μινώα Πεδιάδος. Στον 82χρονο αρχικά παρασχέθηκαν οι πρώτες βοήθειες από αγροτική ιατρό με καρδιοπνευμονική ανάνηψη και στη συνέχεια διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Αρκαλοχωρίου, όπου διαπιστώθηκε ο θάνατός του. Από τη Λιμενική Αρχή των Καλών Λιμένων που διενεργεί την προανάκριση, παραγγέλθηκε η διενέργεια νεκροψίας – νεκροτομής.

*****

Τις απογευματινές ώρες σήμερα, ενημερώθηκε η Λιμενική Αρχή της Στυλίδας ότι ένας 48χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή «ΑΧΛΑΔΙΟΥ» Ν. Φθιώτιδας. Ο 48χρονος διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Στυλίδας, όπου διαπιστώθηκε ο θάνατός του. Από το Λιμεναρχείο Στυλίδας  που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Λάρισας.

*****

Τις μεσημβρινές ώρες σήμερα, ενημερώθηκε η Λιμενική Αρχή της Νάξου από πολίτη, ότι παρατήρησε φωτοβολίδα στην ευρύτερη περιοχή της νήσου Άνω Κουφονησίου, προερχόμενη από τη θάλασσα. Αμέσως ενεργοποιήθηκε το τοπικό σχέδιο έκτακτης ανάγκης της Λιμενικής Αρχής και στην περιοχή μετέβη το επαγγελματικό τουριστικό (Ε/Γ – Τ/Ρ) σκάφος «ΚΑΠΕΤΑΝ ΚΩΣΤΑΣ» Ν. Σύρου 962, όπου εντόπισε το Ε/Γ – Τ/Ρ σκάφος «ΑΠΟΛΛΩΝΙΣ» με έξι (6) αλλοδαπούς επιβαίνοντες (υπηκόους Βελγίου). Κατά δήλωση των επιβαινόντων του, το σκάφος παρουσίασε μηχανική βλάβη και η ρίψη της φωτοβολίδας έγινε από τους ίδιους προς παροχή συνδρομής. Το «ΑΠΟΛΛΩΝΙΣ» προσέδεσε με ασφάλεια στο λιμάνι του Άνω Κουφονησίου με τη συνδρομή του «ΚΑΠΕΤΑΝ ΚΩΣΤΑΣ». Από το Λιμεναρχείο Νάξου απαγορεύτηκε ο απόπλους του Ε/Γ – Τ/Ρ σκάφους μέχρι την αποκατάσταση της βλάβης και την προσκόμιση σχετικού βεβαιωτικού αξιοπλοΐας από τον νηογνώμονα που το παρακολουθεί, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-56χρονου, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν.Σ. 323,
-37χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν. Ν. 57,
-82χρονης, 60χρονης και 67χρονου από το λιμάνι του Άγνωντα Σκοπέλου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001 και
-71χρονης και 81χρονου από το λιμάνι της Καλύμνου στο λιμάνι του Μαστιχαρίου Κω , με το Ε/Γ-Τ/Ρ «ΛΟΜΠΥ» Ν.Σ. 624.

